Document ID: 31980L0608

ΟΔΗΓΙΑ ΤΟΥ ΣΥΜΒΟΥΛΙΟΥ της 30ής Ιουνίου 1980 περί εβδόμης τροποποιήσεως της οδηγίας 73/241/ΕΟΚ περί προσεγγίσεως των νομοθεσιών των κρατών μελών των αναφερομένων στα προϊόντα κακάο και σοκολάτας που προορίζονται για ανθρώπινη διατροφή
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι δυνάμει της παραγράφου 2 στοιχείο β) υπό iii) του παραρτήματος II της οδηγίας 73/241/ΕΟΚ (4), όπως τροποποιήθηκε τελευταία από την οδηγία 78/842/ΕΟΚ (5), τα κράτη μέλη μπορούν να διατηρήσουν την άδεια χρήσης στα προϊόντα κακάο και σοκολάτας των γαλακτωματοποιών ουσιών οι οποίες απαριθμούνται στην παράγραφο 2 στοιχείο α) υπό iii) του προαναφερθέντος παραρτήματος-
ότι, αναφορικά με τα φωσφατίδια του αμμωνίου (άλατα αμμωνίου των φωσφατιδιακών οξέων), η χρήση των ουσιών αυτών φαίνεται να παρουσιάζει τεχνολογικά πλεονεκτήματα, λόγω του γεγονότος ότι δεν μεταβάλλουν τις οργανοληπτικές ιδιότητες των προϊόντων κακάο και σοκολάτας στα οποία προστίθενται-
ότι η χρήση των αλάτων αμμωνίου των φωσφατιδιακών οξέων δεν παρουσιάζει κανένα κίνδυνο για τη δημόσια υγεία, από τότε που, κατ' εφαρμογή του κανόνα που προβλέπεται στο σημείο 6 του παραρτήματος I αναφορικά με τις λεκιθίνες, η χρήση αυτή συνοδεύεται από τον καθορισμό μιας συνολικής ανώτατης επιτρεπτής ποσότητας φωσφατιδίων στο τελειωμένο προϊόν, η οποία έχει ορισθεί λαμβανομένης υπόψη της φυσικής περιεκτικότητας φωσφατιδίων των κόκκων του κακάο-
ότι πρέπει, κατά συνέπεια, να δοθεί σ'όλα τα κράτη μέλη η δυνατότητα να επιτρέψουν τη χρήση των εν λόγω ουσιών και να αποφασισθεί αργότερα, με βάση την πείρα που αποκτάται, το ενδεχόμενο μιας γενικευμένης χρήσης σε όλη την Κοινότητα-
ότι, αναφορικά με τον πολυρικινελαϊκό εστέρα της γλυκερίνης και τον τριστεατικό εστέρα της σορβιτάνης, πρέπει να αναβληθεί για αργότερα κάθε ενδεχόμενη απόφαση που τείνει να επεκτείνει τη χρήση τους στα προϊόντα κακάο και σοκολάτας-
ότι η απουσία αξιόπιστων στοιχείων σχετικά με την κατανάλωση προϊόντων κακάο και σοκολάτας σε όλη την Κοινότητα δεν επιτρέπει την εκτίμηση των ποσοτήτων καθεμιάς από τις δύο αυτές ουσίες, οι οποίες θα μπορούσαν πράγματι να απορροφηθούν από τους καταναλωτές- ότι, κατά συνέπεια, είναι αδύνατο, επί του παρόντος, να κριθεί με βεβαιότητα η απουσία κινδύνου για την ανθρώπινη υγεία-
ότι, εξάλλου, η τεχνολογική αιτιολόγηση της χρήσης των ουσιών αυτών χρειάζεται ακόμα εμπεριστατωμένη εξέταση,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 73/241/ΕΟΚ τροποποιείται ως εξής:
1. Το παράρτημα II συμπληρώνεται από την ακόλουθη παράγραφο:
"1. α) Τα κράτη μέλη μπορούν να επιτρέπουν την προσθήκη αλάτων αμμωνίου φωσφατιδικών οξέων στα προϊόντα κακάο και σοκολάτας, τα οποία αναφέρονται στο παράρτημα I παράγραφος 1, εξαιρουμένου του κακάο σε κόκκους.
Η ονομασία του προϊόντος συνοδεύεται από την ένδειξη της προσθήκης αυτής καθώς επίσης και της εκατοστιαίας αναλογίας της, εκτός εάν τα αμμωνιακά άλατα των φωσφατιδιακών οξέων προστεθούν στα διάφορα είδη σοκολάτας που αναφέρονται στα σημεία 1.16 έως 1.28 του παραρτήματος I.
Σε περίπτωση χρήσης φωσφατιδίων του αμμωνίου, εφαρμόζονται, επίσης, οι μέγιστες περιεκτικότητες (%) που ορίζονται στην παράγραφο 6 τρίτο εδάφιο του παραρτήματος I.
Το Συμβούλιο μπορεί, σύμφωνα με τη διαδικασία που προβλέπεται στο άρθρο 100 της συνθήκης, να συμπεριλάβει την ουσία αυτή στο παράρτημα I."
2. Το κείμενο της παραγράφου 2 στοιχείο α) υπό iii) του παραρτήματος II, αντικαθίσταται από το ακόλουθο κείμενο:
"iii) του πολυρικινελαϊκού εστέρα της πολυγλυκερίνης και του τριστεατικού εστέρα της σορβιτάνης στα προϊόντα κακάο και σοκολάτας που προβλέπονται στην παράγραφο 6 πρώτο εδάφιο του παραρτήματος I."
3. Στην παράγραφο 2 στοιχείο β) υπό iii) του παραρτήματος II, η ημερομηνία της 20ής Ιουνίου 1979 αντικαθίσταται από την 31η Δεκεμβρίου 1983.
Άρθρο 2
Η παρούσα οδηγία αρχίζει να ισχύει στις 21 Ιουνίου 1979.
Άρθρο 3
Τα κράτη μέλη λαμβάνουν όλα τα αναγκαία μέτρα για να συμμορφωθούν προς την παρούσα οδηγία. Ενημερώνουν την Επιτροπή αμέσως.
Άρθρο 4
Η παρούσα οδηγία απευθύνεται στα κράτη μέλη.
Λουξεμβούργο, 30 Ιουνίου 1980.

Labels: 0
3
17
15